《送王道粹学士知亳州》
宋代·梅尧臣

古者二千石，高车驾青骊。
车前陈曲盖，车後建朱旗。
金鼓鸣两傍，壶浆拥通逵。
所以重威惠，所仰抚惸嫠。
景亳实钜屏，往俾国相之。
国相称疾还，正值民阻饥。
朝廷急恤养，选守莫与宜。
君尝曲海陵，政绩为众推。
今授辄辞命，大夫多飞绥。
屡上不得请，饬驭俄轻齎。
既体尧舜仁，又答稷禼知。
八月风渐高，木叶将披披。
郊原枣已剥，场圃黍可治。
必期宽赋敛，无乃息疲羸。
何当过苦县，肯暇观旧碑。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。